Document ID: 32004R2083

ΚΑΝΟΝΙΣΜΌΣ (ΕΚ) αριθ. 2083/2004 ΤΗΣ ΕΠΙΤΡΟΠΉΣ
της 6ης Δεκεμβρίου 2004,
για την τροποποίηση των κανονισμών (ΕΚ) αριθ. 1432/94 και (ΕΚ) αριθ. 1458/2003 περί λεπτομερειών εφαρμογής του καθεστώτος των πιστοποιητικών εισαγωγής στον τομέα του χοιρείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργανώσεως της αγοράς στον τομέα του χοιρείου κρέατος (1), και ιδίως το άρθρο 8 παράγραφος 2 και το άρθρο 11 παράγραφος 1,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV.6 της GATT (2), και ιδίως το άρθρο 1,
Εκτιμώντας τα ακόλουθα:
(1)
Για να απλουστευτεί η διαχείριση των ποσοστώσεων εισαγωγής και είναι δυνατή η επεξεργασία τους μέσω πληροφορικής, πρέπει να προβλεφθεί, στον κανονισμό (ΕΚ) αριθ. 1432/94 της Επιτροπής, της 22ας Ιουνίου 1994, για τον καθορισμό των λεπτομερειών εφαρμογής στον τομέα του χοιρείου κρέατος του καθεστώτος εισαγωγής που προβλέπεται από τον κανονισμό (ΕΚ) αριθ. 774/94 του Συμβουλίου για το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων για το χοίρειο κρέας και για ορισμένα άλλα γεωργικά προϊόντα (3), και στον κανονισμό (ΕΚ) αριθ. 1458/2003 της Επιτροπής, της 18ης Αυγούστου 2003, για το άνοιγμα και τον τρόπο διαχείρισης των δασμολογικών ποσοστώσεων στον τομέα του χοιρείου κρέατος (4) αναφορά που θα αποτελείται από τον αύξοντα αριθμό που θα αντιστοιχεί σε κάθε ποσόστωση.
(2)
Πρέπει, συνεπώς, να τροποποιηθούν οι κανονισμοί (ΕΚ) αριθ. 1432/94 και (ΕΚ) αριθ. 1458/2003.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1432/94 τροποποιείται ως εξής:
1)
Στο άρθρο 3 στοιχείο β), η πρώτη φράση αντικαθίσταται από το ακόλουθο κείμενο:
«β)
η αίτηση πιστοποιητικού πρέπει να αναγράφει τον αύξοντα αριθμό και μπορεί να αφορά προϊόντα των δύο διαφορετικών κωδικών της συνδυασμένης ονοματολογίας (ΣΟ), καταγόμενα από μία μόνο χώρα·».
2)
Τα παραρτήματα αντικαθίστανται από το παράρτημα I του παρόντος κανονισμού.
Άρθρο 2
Τα παραρτήματα I έως IV του κανονισμού (ΕΚ) αριθ. 1458/2003 αντικαθίστανται από το παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 2004.

Labels: 3
17